Foto’s: Wit rose deel van modes by Grammy-toekenningsKesha (middel) sing “Praying”. Bebe Rexha, Cyndi Lauper, Camila Cabello, Andra Day en Julia Michaels het op die verhoog by haar aangesluit. (Foto: Matt Sayles/Invision/AP) Die uitblinkers in die internasionale musiekbedryf het Sondagaand in New York byeengekom vir die 60ste jaarlikse aflewering van die Grammy-toekennings. Die sterre, wat in ontwerpersklere op die glanstapyt gepronk het, het spierwit rose by hulle gedra in solidariteit met die Time’s Up-veldtog wat onlangs deur die vroue van Hollywood van stapel gestuur is. Die Amerikaanse popsangeres Lady Gaga, wat vir twee Grammys benoem is, het die voortou geneem in ŉ swart katpak van kant saam met ŉ vol romp deur Armani Privé. Miley Cyrus, wat bekend is vir haar omstrede uitrustings en gedrag op die glanstapyt, het elegant gelyk in ŉ swart Jean Paul Gaultier-broekpak. Sy het saam met Elton John die treffer “Tiny Dancer” gesing in ŉ wynrooi skepping. John het ŉ blink, veelkleurige baadjie deur Gucci gedra. Reba McEntire (Foto: Evan Agostini/Invision/AP) Die popsangeres Lana del Rey se stertema-uitrusting deur Gucci het ook die koppe laat draai terwyl Chrissy Teigen, vrou van die sanger John Legend, haar swanger magie in ŉ blink silwer aandrok deur Yanina Couture afgewys het. Reba McEntire, wat ŉ Grammy gewen het vir haar gospelalbum, het ook haar steun aan die Time’s Up-beweging met ŉ wit roos aan haar swart-en-silwer uitrusting ten toon gestel. “My boodskap is vir almal om mekaar te behandel soos ons behandel wil word. Dit is die goue reël,” het sy gesê. Die bekende liedjieskrywer Diane Warren het voorspel dat die “afrekening uiteindelik die musiekbedryf sal binnekom”. “Dit sal. Een honderd persent. Dit is die ergste,” het sy gesê. Warren het nie ŉ wit roos nie, maar eerder twee wit handskoene gedra – een met die woord “girl” en die ander met die woord “power” op. “Ek wou nie ŉ roos dra nie,” het sy gesê. “Ek is ŉ rebel.”